Merlyn Uusküla

Muusikaline karjäär

9-aastaselt osales ta "Laulukarusselli" eelvoorus. Aastatel 1993–1998 laulis ta Ellerheina lastekooris.
1998–2001 õppis Kaunite Kunstide Koolis soololaulu, juhendajaks Janika Sillamaa. 1998. aastal osales lauljate konkursil "Tähtede laul", kus võitis noorima osalejana 14–17-aastaste grupis III koha. 2001. aastal jõudis noorima osalejana ja publiku lemmikuna lauluvõistluse "Kaks takti ette" finaali.

Nexuse periood

2003 sai alguse Merlyn Uusküla lauljakarjäär popmuusikas, olles tüdrukutebändi Nexus põhivokaal. Nexuse liikmeteks olid veel Janne Saar ja Helen Randmäe. Nexuse asutas noor helilooja ja muusikaprodutsent Peter Ross, kodanikunimega Vahur Valgmaa.  
Nexuse esimene lugu "Suveks tantsime talve" ilmus plaadifirma TopTen kogumikul "Kevadhitt 2003". Esimesel tegutsemisaastal ilmus bändil ka debüütalbum "Nii kuum". Plaadi nimilooga "Nii kuum" võideti R2 Aastahiti tiitel 2003. 
2004. aasta suvel ilmus Nexuse järgmine plaat "Nexus 2", mille esimene singel koos Koit Toomega "Lubasid tulla" oli raadiotes suve mängituim lugu. 
Sama plaadi lugu "Hingetuna" saavutas 2004. aastal Raadio 2 Aastahiti ja Kuldse plaadi 2004 kategoorias "Uus tulija".  
Alates 2005 aasta maist võttis Nexus uue suuna ja keskenduti rohkem poprokile. Sellest ajast peale esines Nexus koos LIVE bändiga. Bändipoisid olid: trummar Borka (Boriss Hrebtukov), bassist Villu (Viljar Norman) ja kitarrimängija Kaska (Kristjan Kaasik). 
Ilmus kolmas album "Nii head tüdrukud ei tee", millelt pärinesid lood "Sa vaatad mul silma", "Tormituuled" (kaver Serjoga laulust "Tšornõi bumer") ja viimane hittlugu "Nii kui nii", millega võideti 2005 R2 aastahiti võistlusel II koht.
Aastal 2006 lõpetas Nexus tegevuse. 2. septembril salvestati "Go Live" kontserdil Nexuse dokumentaal-DVD, kus said sõna bändi sõbrad ja koostööpartnerid. Kogumik-DVD "Best of Nexus" ilmus novembris 2006. Nexust peetakse siiani Eesti viimaste aegade üheks edukamaks tüdrukutebändiks.

Soolokarjäär

Aastal 2007 alustas Merlyn Uusküla soolokarjääri, olles ka oma lugude autor.
Uusküla soolokarjäär sai alguse lauluga "Tahan öelda sul".
Järgmine singlilugu ilmus 2008. aastal. Lugu, mille nii sõnad kui ka viis on Merlyni enda loodud, kannab nime "Soovin sulle head", püsis pikka aega raadiojaamade sahtlites ja on tänaseni Merlyni edukaim lugu. Raadio Uuno edetabelis "Kõigi aegade top 1000" jäi "Soovin sulle head" 660. kohale. Lisaks sellele pälvis sama lugu koha Raadio Uuno edetabelis "Numero Uuno", kuhu valiti ka Merlyni 3. singel "Igaühel".
Sama aasta detsembris kirjutas Merlyn koos James Wertsiga Eesti Laulu konkursile loo, mis kannab nime "Secret night". Lugu finaali ei pääsenud.

2009

Aprillis ilmus viies singel "See on see", mis erines Merlyni varasemast loomingust. 
Aprillist alates veetis lauljatar 3 kuud Ameerikas, millest inspireerituna ilmub augusti keskel suvesingel "Mis arvad sa?". 
2009. aasta oktoobris ilmus singel "See päev". 
Detsembris esitleti 8. singlit "Iga kord", mis kandideeris Eesti Laulu konkursil. Laul Eesti Eurovisiooni finaalsaatesse ei pääsenud.

2010

Mais ilmus Merlyni singel "Ihuüksi". Tänu remiksile, mille lõi Dj. I.M.T.B, saavutas lugu Eestis üli suure populaarsuse. Lugu pälvis Raadio Uuno Top 100-s 10. koha. Power Hit Radio edetabelis "Eesti tantsumuusika aasta top 40" 7. koha. ja Raadio 2 "Aastahitt 2010 top 40" 4. koha. 
Suvel ilmus Merlynil singel "Vabaks lastud lind", millele on teinud remikse erinevad Eesti Dj-d, nendest tuntuim Dj. Whirl.
Oktoobris kõlas Raadio 2 hommikusaates esmakordselt lugu "Miks alles nüüd?", kus teeb kaasa ka Eesti räppar Cool D. Lugu saavutas kohe suure kuulajaskonna ja on nii Merlyni kui ka Cool D üks edukaimaid lugusid. Loole valmis ka remiks Dj. I.M.T.B poolt, mis ei saavutanud nii palju tuntust kui loo originaalversioon. Raadio Uuno edetabelis "Uuno top 100" sai lugu 14. koha ja Raadio 2 "Aastahitt 2010 top 40" 6. koha.
Samal kuul ilmus debüütalbum "Ihuüksi", mis Raadio 2 Aastahiti galal võitis uue tulija auhinna.

2011

Plaadilt "Ihuüksi" ilmus märtsis viies singel "Paradiis". Loole tegid remiksi DJ Andres Aljaste ja produtsent Vallo K.
29. märtsil kutsutakse Merlyn Uusküla hümni esitama Lilleküla staadionile Eesti ja Serbia jalgpallikohtumisele.
Maikuus ilmus koostöös Saksamaalt pärit produtsendi Marc van Lindeniga lugu "2Night".Tegu on Merlyn Uusküla esimese rahvusvahelise looga, mis lisaks Eestile avaldati ka Saksamaal, Poolas, Austrias ja Tšehhis. Ka valmis laulul kvaliteetne muusikavideo.
20. juulil avaldas Merlyn oma debüütalbumilt "Ihuüksi" kuuenda singli "Nii palju anda!", kus laulab kaasa ka Rolf Roosalu. Nii muusika kui ka sõnad on Vahur Valgmaa kirjutatud.
Oktoobris üllatas Merlyn enda kirjutatud looga "See tunne", mille remiksi tegi produtsent Avo Aunapuu.

2012

Märtsist 2012 sai lauljatari näha uue kavaga tuuritamas ning 6.aprillil jõudis raadiotesse suviselt lõunamaine singel "See öö!", mis on valminud koostöös trummiduo Apple Cherry Punchiga, kuhu kuuluvad Hele-Riin Uib ja Helena Victoria Kass.

2013

Merlyn avaldas 20. märtsil 2013 uue pala "Sa suudad", mille sõnade autor on Aapo Ilves. Singlit esitleti 23. märtsi õhtul akustilise kontserdiga Trattoria Massimos.
2013 juuni singel "Mõistus ja süda".
6. juulil 2013 esines Merlyn Uusküla Õllesummeril ning lavalt kostsid igihaljad Nexuse "Lubasid tulla", "Hingetuna" kui ka Aastahitt 2003 "Nii kuum", mida piiga polnud enda sõnul juba seitse aastat esitanud.
28. septembril avaldas Merlyn Uusküla muusikavideo "Võidu poole", mis valmis koostöös Wild Disease'iga ning video autor on Kenneth Rüütli. Tollele loole järgneb ka T. D. Remix samal sügisel.
19. detsembril esitles Merlyn Uusküla "Täna võin jääda" akustilist versiooni, kus klaveril saatis teda Uku Suviste. Samal kuul osales Merlyn ka Eesti Laulu konkursil, kuid laulu ei saatnud edu.